|  |  |
| --- | --- |
| Liikenne- ja viestintäministeriö |  |
|  |  |
|  |  |
|  |  |
|  |  |

LVM lausuntopyyntö 20.6.2018

# Sisäministeriön lausunto hallituksen esityksestä vesiliikennelaiksi ja eräiksi siihen liittyviksi laeiksi

Liikenne- ja viestintäministeriö on pyytänyt sisäministeriöltä lausuntoa hallituksen esitysluonnoksesta eduskunnalle vesiliikennelaiksi ja eräiksi siihen liittyviksi laeiksi. Sisäministeriö lausuu asiasta seuraavaa.

Esityksessä ehdotetaan säädettäväksi uusi vesiliikennelaki. Esitys sisältää vesiliikenteen liikennesääntöjen ja sen ohjaamisen periaatteiden ajanmukaistamisen ja kokoamisen yhteen lakiin, uuden huviveneen päällikköä koskevan sääntelyn, vuokra-venesääntelyn keventämisen sekä sanktiojärjestelmän ajanmukaistamisen mukaan lukien liikennevirhemaksun käyttöönoton vesiliikenteessä. Lisäksi esitys sisältää vesiväylien merkitsemistä ja vesiliikenteen ohjaamista sekä vesiliikenteen alueellisia kieltoja ja rajoituksia koskevan sääntelyn yhteen kokoamisen, vesikulkuneuvojen varusteiden käyttöä koskevan sääntelyn sekä vesikulkuneuvojen rekisteröintiä koskevat säännökset ja huvialuksen päällikön pätevyysvaatimukset. Uudistuksella on pyritty selkeyttämään vesiliikennelain ja merilain suhdetta. Merilaki sääntelee pääosin kauppamerenkulkua, mutta sitä voi tapauskohtaisesti soveltaa myös huviveneilyyn. Vesiliikenteen säännöt koskevat lähtökohtaisesti sekä kauppamerenkulkua että huviveneilyä.

**Vesiliikennelaki 1 luku 5 §**

Vesiliikennelain 5 §:ään "Vesikulkuneuvon käyttäjän yleiset velvollisuudet" ehdotetaan lisättäväksi vesikulkuneuvon käyttäjälle yleinen velvollisuus osallistua kykynsä mukaan pelastustoimiin sekä muihin toimenpiteisiin, joihin onnettomuus- tai vaaratilanne antaa aihetta. Sisäministeriö esittää kyseistä pykälää muutettavan seuraavasti:

Vesikulkuneuvon käyttäjän on noudatettava olosuhteiden edellyttämää huolellisuutta ja varovaisuutta ja toimittava siten, ettei hän ilman pakottavaa syytä vaikeuta tai häiritse muiden liikkumista vesillä eikä aiheuta vaaraa tai vahinkoa muille taikka vaaraa tai merkittävää tai tarpeetonta haittaa tai häiriötä luonnolle tai muulle ympäristölle, kalastukselle, yleiselle luonnon virkistyskäytölle tai muulle yleiselle tai yksityiselle edulle. Vesikulkuneuvon käyttäjän on osallistuttava kykynsä mukaan ~~pelastustoimiin~~ *pelastustoimenpiteisiin* sekä muutoinkin niihin ~~toimenpiteisiin~~ *toimiin*, joihin onnettomuus- tai vaaratilanne antaa aihetta.

Pelastuslain (379/2011) 3 §:n mukaan jokainen, joka huomaa tai saa tietää tulipalon syttyneen tai muun onnettomuuden tapahtuneen tai uhkaavan eikä voi heti sammuttaa paloa tai torjua vaaraa, on velvollinen viipymättä ilmoittamaan siitä vaarassa oleville, tekemään hätäilmoituksen sekä ryhtymään kykynsä mukaan pelastustoimenpiteisiin. Pelastustoiminnalla tarkoitetaan pelastuslaissa viranomaisille laissa tarkemmin yksilöityjä tehtäviä. Sen sijaan termillä "pelastustoimenpiteet" viitataan muiden kuin viranomaisten suorittamiin toimenpiteisiin. Sisäministeriö pitää perusteltuna, että ehdotetun säännöksen termi on yhdenmukainen pelastuslaissa käytetyn kanssa. Edelleen sisäministeriö katsoo perustelluksi, että ehdotetun säännöksen termi "toimenpiteisiin" korvataan termillä "toimiin" erotuksena pelastuslain 3 §:n mukaisesta termistä.

**Vesiliikennelaki 6 ja 7 §**

Vesikulkuneuvon kuljettajaa, päällikköä ja luovuttajaa koskevia uudistuksia (vesiliikennelain 1 luvun 6 ja 7 §) pidetään sisäministeriössä tarpeellisina ja hyvin perusteltuina.

**Vesiliikennelaki 11 §**

Sisäministeriö pitää perusteltuna, että vesikulkuneuvon kuljettajalla on velvollisuus noudattaa vesiliikennettä valvovan henkilön antamaa merkkiä, käskyä tai kieltoa ja vesiliikennettä ohjaavan henkilön antamaa merkkiä.

Esitysluonnoksen 18 §:n 1 momentin mukaan vesiliikennettä valvova tai ohjaava henkilö voi pysäyttää vesikulkuneuvon. Vesiliikennettä valvova henkilö voi tarkastaa vesikulkuneuvon rakenteen, varusteet, kunnon ja asiakirjat sekä vesikulkuneuvon ja sen moottorin yksilöintitiedot sekä tarkastaa vesikulkuneuvon päällikön ja kuljettajan kyvyn, iän, taidon ja tarvittavan pätevyyden. Luonnoksen 11 §:n 2 momentin mukaan vesiliikennettä valvovalla henkilöllä tarkoitetaan poliisin, pelastustoimen, Rajavartiolaitoksen, Tullin tai Liikenne- ja viestintäviraston viranhaltijaa, jonka tehtäviin kuuluu vesiliikenteen turvallisuuden ja sujuvuuden varmistaminen tai yleisen järjestyksen ja turvallisuuden ylläpitäminen tai poliisilaissa (872/2011), rajavartiolaissa (578/2005) tai tullilaissa (304/2016) säädettyjen valvonta- ja ohjaamistehtävien hoitaminen. Vesiliikennettä ohjaavalla henkilöllä tarkoitetaan muuta henkilöä, jonka poliisi, Rajavartiolaitos, Tulli tai pelastusviranomainen on yksittäistapauksessa tai määräajaksi määrännyt ohjaamaan liikennettä onnettomuuden, yleisötapahtuman, kilpailun tai muun vastaavan syyn vuoksi tai yleisen järjestyksen ja turvallisuuden ylläpitämiseksi. Puolustusvoimien harjoitusten aikana vesiliikenteen ohjaajana voi toimia myös Puolustusvoimien tehtävään määräämä sotilas.

Sisäministeriö toteaa, että pelastuslaissa ei ole säännöksiä, joissa pelastustoimen viranhaltijan tehtäviin määritellään kuuluvaksi edellä todetun kaltaiset tehtävät. Pelastustoimen viranhaltijalla ei ole myöskään koulutuksensa ja ammattitaitonsa puolesta riittäviä edellytyksiä 18 §:ssä tarkoitettujen tarkastusten suorittamiseen. Sisäministeriö toteaa, että tältä osin sääntelyn tarkkarajaisuuteen tulisi lakia säädettäessä kiinnittää erityistä huomiota. Yksi tapa, jolla asia voitaisiin korjata, on säätää pelastusviranomaisen toimivaltuuksista kyseisessä pykälässä omassa momentissaan.

Pykälän 4 momentissa säädettäisiin valvontaa tekevien, pelastustehtäviä ja ensihoitotehtäviä tekevien toimijoiden oikeudesta poiketa liikennesäännöistä, määräyksistä, kielloista ja rajoituksista lukuun ottamatta väistämisvelvollisuutta. Sisäministeriö pitää esitystä perusteltuna.

Pykälän 5 momentissa säädettäisiin toisen valtion toimivaltaista viranomaista ja toiseen valtioon rekisteröidyn vesikulkuneuvon kuljettajan oikeutta poiketa säännöksistä. Tämä vastaisi uuden tieliikennelain ( / ) sääntelyä. Sisäministeriön näkemyksen mukaan esitys on tältä osin perusteltu. Esityksen perusteluissa pitäisi kuitenkin luonnokseen kirjattua laajemmin kuvata asiaa. Tieliikennelain kokonaisuudistuksen perusteluissa on laajemmin perusteltu asiaa. EU- lainsäädännön ja kansainvälisten sopimusten mukaisissa tehtävissä toimivilla on tarve poiketa liikennesäädöksistä Suomessa. Tieliikennelain perusteluissa todetaan, että tieliikennelain ( / ) 184 §:n 2 momentti vastaisi pääosin rajat ylittävän yhteistyön tehostamisesta erityisesti terrorismin ja rajat ylittävän rikollisuuden torjumiseksi tehdyn neuvoston päätöksen eräiden säännösten täytäntöönpanosta annetun lain (1207/2011; jäljempänä Prümin päätös) säännöksiä. Prüm-päätöksen lisäksi on myös muita kansainvälisiä velvoitteita, esimerkiksi Atlas-päätös (Neuvoston päätös 2008/617/YOS, yhteistyön parantamisesta kriisitilanteissa Euroopan unionin jäsenvaltioiden erityistoimintayksiköiden välillä) sekä Schengen ja Napoli II - sopimukset. Myös pelastuspalvelutehtävissä on kansainvälisiä sopimuksia, kuten rajat ylittäviä pelastuspalvelusopimuksia.

**Vesiliikennelain 18 ja 19 §**

Sisäministeriö pitää kyseisiä pykäliä perusteltuina ja tarpeellisina vesiliikennevalvonnan kannalta.

**Vesiliikennelaki 35 §**

Ehdotetun vesiliikennelain 35 §:n 1-3 momentti vastaisivat kanavien ja avattavien siltojen liikennesäännöstä annetun asetuksen (512/1991) 2 luvun 10 §:ää, mutta säännöksen sanamuotoa selkeytettäisiin. Sisäministeriö esittää kyseisen pykälän 3 momenttia muutettavan seuraavasti:

Nopeusrajoitus ei koske ~~pelastustyöhön~~ *pelastustoimintaan* osallistuvan vesikulkuneuvon eikä kiireellisessä virkatehtävässä olevan viranomaisen käytössä olevan vesikulkuneuvon käyttöä, edellyttäen, että sen käytössä noudatetaan tarpeellista varovaisuutta.

**Vesiliikennelaki 101 §**

Vesiliikennelain 101 §:ssä ehdotetaan säädettäväksi alueellisista ja vesikulkuneuvotyyppiä koskevista kielloista ja rajoituksista. Pykälän 3 momentissa säädetään poikkeuksista Liikenne- ja viestintäviraston määräämiin kieltoihin tai rajoituksiin. Sisäministeriö esittää kyseistä momenttia muutettavan seuraavasti:

Kielto tai rajoitus ei nopeusrajoitusta lukuun ottamatta koske työnteon tai asunnon sijainnin vuoksi tarpeellista vesikulkuneuvon käyttöä taikka vaikeasti liikuntavammaisen henkilön vesi-kulkuneuvon käyttöä, ellei päätöksessä erityisen painavasta syystä toisin määrätä. Virka-, ~~sairaankuljetus- ja pelastustoimen~~ *ensihoitoja pelastustehtävien* suorittamiseksi sekä muusta vastaavasta syystä välttämätön vesikulkuneuvolla liikkuminen on sallittu kiellosta tai rajoituksesta huolimatta. Sama koskee puolustusvoimien toimintaa.

Sisäministeriö kiinnittää huomiota siihen, että lainkohdan yksityiskohtaisissa perusteluissa (s. 90) on käytetty ilmaisua "ensihoidon- ja pelastustoimen suorittamista…".

**Vesiliikennelaki 108 §**

Esityksen mukaan vesiliikennelain 108 §:ään "Vesikulkuneuvon varusteet" koottaisiin vesikulkuneuvolta edellytettävät varusteet, joista säädetään vesiliikenneasetuksen (124/1997) 2 §:ssä. Kyseisen pykälän 1 momentin 4 kohdan mukaan tietynlaisissa vesikulkuneuvoissa on oltava käsisammutin. Esitys vastaa nykyistä sääntelyä. Säännöksessä asetetaan vesikulkuneuvon käsisammuttimelle sekä tuote- että kunnossapitovaatimuksia. Pykälää koskevien yksityiskohtaisten perustelujen mukaan esitetty sääntely perustuu pitkälti toisaalla säädettyyn, jolloin itse säädöstekstin ei tässä välttämättä tarvitsisi olla kovin yksityiskohtainen.

Sisäministeriö toteaa, että käynnissä on hanke pelastustoimen laitteista annetun lain (10/2007) uudistamiseksi. Tässä yhteydessä uudistetaan myös lain alaan liittyvä asetustasoinen sääntely. Sisäministeriön asetukset käsisammuttimista (790/2001) ja käsisammuttimien tarkastuksesta ja huollosta (917/2005) sisältyvät uudistettaviin asetuksiin. Tavoitteena on saada uudistetut säädökset voimaan syksyllä 2019. Säädösten valmistelussa ei ole kuitenkaan vielä edetty siten, että niiden tarkka sisältö olisi vielä tässä vaiheessa tiedossa.

Käsisammuttimien osalta selvitetään parhaillaan kansallisen sääntelyn liikkumavaraa sääntelyn keventämisen näkökulmasta. Painelaitelain (1144/2016) 2 §:n 6 kohdan mukaan käsisammuttimet ovat kuljetettavan painelaitteen kaltaisia painelaitteita. Päällekkäistä sääntelyä esimerkiksi huollon osalta on tarkoitus karsia.

Painelaitelaki pitää sisällään olettaman, että painelaite täyttää olennaiset turvallisuusvaatimukset, jos se on sitä koskevan yhdenmukaistetun standardin mukainen. Käsisammuttimien käyttö- ja sammutusominaisuuksien sekä niiden perusteella sammuttimeen tehtävien merkintöjen on oltava voimassaolevan eurooppalaisen EN 3 -standardisarjan tai muun vastaavan vaatimustasoisen standardin tai teknisen erittelyn mukaisia. Sisäministeriö kiinnittää huomiota siihen, että ehdotuksen vaatimus yksinomaan standardin EN 3 mukaisuudesta saattaa olla tuotteiden vapaata liikkuvuutta rajoittava kansallinen tuotevaatimus. Kemikaali- ja turvallisuusvirasto Tukes valvoo Suomessa markkinoilla olevien käsisammuttimien vaatimustenmukaisuutta.

Sisäministeriön näkemyksen mukaan ehdotuksen määritelmällä "asianmukaisesti tarkastettu käsisammutin" tarkoitettaneen lähtökohtaisesti sitä, että käsisammuttimen tarkastuksen voi suorittaa ainoastaan Turvallisuus- ja kemikaalivirasto Tukesin rekisterissä oleva käsisammutinhuoltoliike ja tarkastamisessa noudatetaan kunkin käsisammutinmallin valmistajan tai maahantuojan ohjeita. Sisäministeriö katsoo, että koska tämä maininta sisältää jo olettaman käsisammuttimien tarkastamisesta ja huollosta annetun asetuksen noudattamisesta, ei erillinen vaatimus toisaalla säädetyn noudattamisesta ole välttämättä tarpeellista.

Sisäministeriö toteaa edelleen, että käsisammuttimien kunnossapitovelvoitteeseen sisältyvien tarkastusvälien sääntelytarvetta arvioidaan pelastustoimen laitelakihankkeen yhteydessä. Jos vesikulkuneuvojen käsisammuttimien tarkastus on tarpeen tehdä jatkossakin vuoden välein, sisäministeriö pitää perusteltuna säätää siitä esityksen mukaisesti. Sääntelyn selkeyden ja velvoitteen ymmärtämisen kannalta tarkastusvälin sääntely tässä yhteydessä on kannatettavaa. Sisäministeriö pitää kannatettavana myös sitä, että vesiskootterien osalta vaatimuksesta poikkeaminen on kirjattu säännökseen.

Käsisammuttimien osalta on viime vuosina tapahtunut tuotekehitystä ja käsisammuttimien kilomäärään perustuvat teholuokat vuodelta 1997 ovat poistuneet käytöstä. Sisäministeriö katsoo, että tässä yhteydessä olisi mahdollisuus päivittää veneisiin vaadittavan käsisammuttimen teholuokka vuoden 2016 tasoon. Tämä selkeyttäisi uuden käsisammuttimen hankintaa vesikulkuneuvoon, kun markkinoilta löytyisi vaatimustasoa vastaavia tuotteita. Olemassa oleva vaatimus teholuokasta 8A 68B tarkoittaa käytännössä 2 kilogramman jauhesammutinta, kun markkinoilla olevilla 1 kilogramman jauhesammuttimilla päästään teholuokkaan 8A 34BC. Markkinoilla olevat 2 kilogramman jauhesammuttimet ovat nykyään joko luokkaa 13A 70BC tai 13 A 89BC. Veneeseen hankittavilta käsisammuttimilta ei nykyään edellytetä C-paloluokkaa. C-paloluokassa ei ole varsinaista testivaatimusta, kirjain ilmoittaa sammuttimen soveltuvan myös kaasupaloihin (asetyleeni, maakaasu, metaani, nestekaasu). Koska vesikulkuneuvoissa voi olla myös nestekaasulaitteita, C-paloluokan lisääminen vaatimustasoon voisi olla tarkoituksenmukaista.

**8 luku vesiliikennerikos ja vesiliikennerikkomukset**

Liikennevirhemaksujärjestelmä ja rikesakkojärjestelmästä luopuminen edellyttää uuden tietojärjestelmän rakentamista. Tietojärjestelmään liittyvä esiselvitys on parhaillaan meneillään poliisissa tieliikennelain muutokseen liittyen. Vesiliikennelain voimaantulossa tulee huomioida liikennevirhemaksun edellyttämän tietojärjestelmän kehittäminen poliisille. Poliisihallituksen käsityksen mukaan käynnissä olevan liikennevirhemaksun tietojärjestelmäuudistuksen esiselvityksen valmistumisen jälkeen tarvitaan noin 2-3 vuotta aikaa tietojärjestelmän rakentamiseen ja testaamiseen. Poliisihallituksen käsityksen mukaan käytännössä tällä hetkellä realistinen aika olisi vuosi 2022. Sisäministeriön näkemyksen mukaan vesiliikennelain kokonaisuudistus ei voi tulla voimaan ennen tätä ajankohtaa.

**Muut lakiehdotukset**

Muita osin ei ole lausuttavaa.

**Muut huomiot**

**Sivulla 23** mainitaan, että Rajavartiolaitoksella on vesiliikenteen valvontaa varten neljä vartiolaivaa, 14 rannikkovartiovenettä (RV), 26 partiovenettä (PV) ja 24 nopeaa venettä (NV). Lukumääriä tulisi korjata niin, että käytössä on 16 rannikkovartiovenettä 14 sijaan sekä 25 nopeaa venettä 24 sijaan. Lisäksi määrään tulisi lisätä, että käytössä on myös kahdeksan apuvenettä (AV), joita käytetään vesiliikennevalvontaan.

**Sivulla 23** todetaan myös, että Rajavartiolaitoksen alaisuudessa toimivat merivartiostot. Merivartiostot toimivat tarkkaan ottaen Rajavartiolaitoksen esikunnan alaisuudessa, mikä tulisi korjata tekstiin. Lisäksi erityisiä valvonta-alueita ei enää ole, vaan tulisi kirjoittaa, että "Merivartiostot vastaavat alueensa rajavalvonnasta…".

**Sivuilla 52 - 54** kirjoitetaan rikosoikeudellisen rangaistusjärjestelmän muutoksista ja sen vaikutuksista vain poliisin toiminta mainiten. Kuitenkin suurimman osan seuraamuksista määrää merialueen vesiliikenteen valvonnassa Rajavartiolaitos. Tältä osin tulisikin käyttää esimerkiksi termiä valvontaviranomaiset, joita ovat tässä kohdin seuraamuksista puhuttaessa poliisi, Rajavartiolaitos ja Tulli.

**Sivulla 65** kirjoitetaan 3 §:n 1 momentin 15 - 17 kohdista. Tässä tarkoitettaneen kuitenkin 3 §:n 14 - 16 kohtia.

**Sivulla 69** pykälässä 8 "rajavartiolaitos" tulisi kirjoittaa isolla R-alkukirjaimella.

Nopeus- ja muiden rajoitusalueiden sekä kieltojen merkitsemistä merikarttoihin tulisi myös lisätä. Vesiliikenteessä on usein mahdollista saapua rajoitusalueelle siten, ettei vesillä liikkuja tosiasiassa voi nähdä rantamaastoon tai vesistöön asetettua rajoitusmerkkiä.

|  |  |
| --- | --- |
| Kansliapäällikkö | Ilkka Salmi |
|  |  |
| Erityisasiantuntija | Miia Lehmus-Niemi |

Asiakirja on sähköisesti allekirjoitettu asianhallintajärjestelmässä. Sisäministeriö 08.08.2018 klo 10:18. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
|  |  |
|  | Liikenne- ja viestintäministeriö |
|  |  |
|  | Sisäministeri Mykkänen  Erityisavustajat Anderrson-Bohren, Rautanen  Poliisiosasto  Pelastusosasto  Rajavartio-osasto |